CELEX: 52021PC0353
Language: ga
Date: 2021-06-29
Title: Togra le haghaidh CINNEADH ÓN gCOMHAIRLE maidir leis an seasamh atá le glacadh thar ceann an Aontais Eorpaigh, le haghaidh na tréimhse 2021-2026, sa Choiste Speisialaithe um Iascach arna bhunú leis an gComhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt amháin, agus Ríocht Aontaithe na Breataine Móire agus Thuaisceart Éireann, den pháirt eile

AN COIMISIÚN EORPACH
            An Bhruiséil,29.6.2021
            COM(2021) 353 final
            2021/0174(NLE)
            
            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh, le haghaidh na tréimhse 2021-2026, sa Choiste Speisialaithe um Iascach arna bhunú leis an gComhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt amháin, agus Ríocht Aontaithe na Breataine Móire agus Thuaisceart Éireann, den pháirt eile
            
               
         
         
            
               MEABHRÁN MÍNIÚCHÁIN
            
            
               1.Ábhar an togra
            
            
               Is togra é le haghaidh cinneadh ón gComhairle maidir leis an seasamh atá le glacadh thar ceann an Aontais Eorpaigh sa Choiste Speisialaithe um Iascach arna bhunú faoi Airteagal 8(1)(q) den Chomhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile
                  1
                (an Comhaontú Trádála agus Comhair) le haghaidh na tréimhse 2021-2026. Cumhdaíonn an seasamh sin cúraimí an Choiste Speisialaithe um Iascach a bhfuil baint acu le glacadh gníomhartha a bhfuil éifeachtaí dlíthiúla leo faoin gComhaontú Trádála agus Comhair.
            
            
               2.Comhthéacs an togra
            
            
               2.1.An Comhaontú Trádála agus Comhair idir an tAontas Eorpach agus an Ríocht Aontaithe
            
            
               Sa Chomhaontú Trádála agus Comhair leagtar amach socruithe fabhracha i réimsí amhail trádáil in earraí agus i seirbhísí, trádáil dhigiteach, maoin intleachtúil, soláthar poiblí, eitlíocht agus iompar de bhóthar, fuinneamh, iascaireacht, comhar um shlándáil shóisialta, comhar um fhorfheidhmiú agus dlí agus breithiúnach in ábhair choiriúla, comhar téamach agus rannpháirtíocht i gcláir an Aontais. Is é is aidhm do na forálacha atá ann cothroime iomaíochta agus urramú ar cheart bunúsacha a áirithiú. Bhí an Comhaontú Trádála agus Comhair i bhfeidhm go sealadach ón 1 Eanáir 2021 agus tháinig sé i bhfeidhm an 1 Bealtaine 2021.
            
            
               2.2.An Coiste Speisialaithe um Iascach
            
            
               Le hAirteagal 8(1)(q) den Chomhaontú Trádála agus Comhair, bunaítear an Coiste Speisialaithe um Iascach. Liostaítear in Airteagal 508 den Chomhaontú Trádála agus Comhair, ar bhealach neamh‑uileghabhálach, cúraimí agus réimsí inniúlachta an Choiste Speisialaithe um Iascach. 
            
            
               Faoi Airteagal 8(4) den Chomhaontú Trádála agus Comhair, tá an chumhacht ag an gCoiste Speisialaithe um Iascach ina réimse inniúlachta: 
            
            
               ·faireachán agus athbhreithniú a dhéanamh ar chur chun feidhme an Chomhaontaithe Trádála agus Comhair nó aon chomhaontaithe fhorlíontaigh agus feidhmiú cuí an Chomhaontaithe nó aon chomhaontaithe fhorlíontaigh a áirithiú;
            
            
               ·cabhrú leis an gComhairle Comhpháirtíochta i gcomhlíonadh a chúraimí agus, go háirithe, tuairisciú don Chomhairle Comhpháirtíochta agus aon chúram a shannfaidh an Chomhairle Comhpháirtíochta dó a dhéanamh; 
            
            
               ·cinntí agus moltaí a ghlacadh, lena n‑áirítear leasuithe, i leith na n‑ábhar uile dá bhforáiltear amhlaidh sa Chomhaontú seo nó in aon chomhaontú forlíontach nó a bhfuil an Chomhairle Comhpháirtíochta tar éis a cumhachtaí a tharmligean ina leith chuig Coiste Speisialaithe i gcomhréir le pointe (f) d’Airteagal 7(4) den Chomhaontú Trádála agus Comhair; 
            
            
               ·saincheisteanna teicniúla a eascraíonn as cur chun feidhme an Chomhaontaithe seo nó as aon chomhaontú forlíontach a phlé; 
            
            
               ·fóram a chur ar fáil ina bhféadfaidh na Páirtithe faisnéis a mhalartú, dea-chleachtais a phlé agus a dtaithí ar an gcur chun feidhme a roinnt; 
            
            
               ·meithleacha a bhunú, a mhaoirsiú, a chomhordú agus a dhíscaoileadh; agus 
            
            
               ·fóram comhairliúcháin a chur ar fáil i gcomhréir le hAirteagal 738(7) den Chomhaontú Trádála agus Comhair.
            
            
               Faoi Airteagal 8(10) den Chomhaontú Trádála agus Comhair, agus de mhaolú ar Airteagal 8(9) den Chomhaontú Trádála agus Comhair, féadfaidh an Coiste Speisialaithe um Iascach a rialacha féin a ghlacadh agus a leasú ina dhiaidh sin agus is iad na rialacha sin a rialóidh a chuid oibre. 
            
            
               Faoi Airteagal 508(1) den Chomhaontú Trádála agus Comhair, féadfaidh an Coiste Speisialaithe um Iascach, go háirithe, an méid seo a leanas a dhéanamh: 
            
            
               ·fóram plé agus comhoibrithe a chur ar fáil i ndáil le bainistiú iascaigh inbhuanaithe; 
            
         
         
            
               ·breathnú a dhéanamh ar straitéisí ilbhliantúla maidir le caomhnú agus bainistiú a fhorbairt mar bhonn chun TACanna agus bearta bainistíochta eile a shocrú; 
            
            
               ·straitéisí ilbhliantúla a fhorbairt chun stoic neamhchuóta a chaomhnú agus a bhainistiú;
            
            
               ·breathnú a dhéanamh ar bhearta le haghaidh bainistiú agus caomhnú, lena n‑áirítear bearta éigeandála agus bearta chun roghnaíocht na hiascaireachta a áirithiú; 
            
            
               ·cineálacha cur chuige a mheas maidir le sonraí a bhailiú chun críocha bainistíochta eolaíochta agus iascaigh, le sonraí den sórt sin a chomhroinnt (lena n‑áirítear faisnéis atá ábhartha maidir le faireachán a dhéanamh ar chomhlíonadh, le comhlíonadh a rialú agus lena fhorfheidhmiú), agus le comhairliúchán le comhlachtaí eolaíocha maidir leis an gcomhairle eolaíoch is fearr atá le fáil; 
            
            
               ·breathnú a dhéanamh ar bhearta chun comhlíonadh na rialacha is infheidhme a áirithiú, lena n‑áirítear comhchláir rialaithe, faireacháin agus faireachais agus malartú sonraí chun faireachán a dhéanamh ar ghlacadh deiseanna iascaireachta agus ar rialú agus forfheidhmiú; 
            
            
               ·na treoirlínte a fhorbairt chun na TACanna a shocrú; 
            
            
               ·ullmhúcháin a dhéanamh do chomhairliúcháin bhliantúla; 
            
            
               ·breathnú a dhéanamh ar ábhair a bhaineann le calafoirt a ainmniú le haghaidh cur i dtír, lena n‑áirítear é a éascú do na Páirtithe fógra tráthúil a thabhairt faoi na hainmnithe sin agus faoi aon athruithe ar na hainmniúcháin sin; 
            
            
               ·amlínte a bhunú chun bearta nua bainistíochta iascaigh a fhógairt agus chun liostaí na soithí lena lorgaítear údaruithe nó ceadúnais chun iascaireacht a dhéanamh a chur in iúl, chomh maith leis an bhfógra don Pháirtí eile sula ndéantar gabhálacha iomlána incheadaithe (TACanna) a shocrú nó a leasú le haghaidh na stoic a liostaítear in Iarscríbhinn 37 a ghabhann leis an gComhaontú Trádála agus Comhair; 
            
            
               ·fóram a chur ar fáil le haghaidh comhairliúcháin maidir le coinníollacha sonracha rochtana breise le haghaidh na nithe seo a leanas: (a) na deiseanna iascaireachta a comhaontaíodh; (b) aon straitéisí ilbhliana le haghaidh stoic neamhchuóta; agus (c) aon bhearta teicniúla agus caomhnaithe agus fóram le haghaidh comhairliúcháin maidir leis na saincheisteanna a dtugtar aghaidh orthu in Airteagal 506(4) den Chomhaontú Trádála agus Comhair; 
            
            
               ·treoirlínte a fhorbairt chun tacú le cur i bhfeidhm praiticiúil na rochtana ar uiscí (Airteagal 500 den Chomhaontú Trádála agus Comhair); 
            
            
               ·sásra a fhorbairt chun deiseanna iascaireachta a aistriú go deonach go bliantúil idir na Páirtithe; agus 
            
            
               ·cur i bhfeidhm agus cur chun feidhme Airteagal 502 maidir le socruithe rochtana sonracha maidir le Báillcheantar Ghearnsaí, Báillcheantar Gheirsí agus Oileán Mhanann a mheas, agus cur i bhfeidhm agus cur chun feidhme Airteagal 503 den Chomhaontú Trádála agus Comhair maidir le tréimhsí fógra maidir le táirgí iascaigh a allmhairiú agus a thabhairt i dtír go díreach a mheas.
            
            
               2.3.Na gníomhartha atá beartaithe ag an gCoiste Speisialaithe um Iascach
            
            
               Faoi Airteagal 508(2) den Chomhaontú Trádála agus Comhair, féadfaidh an Coiste Speisialaithe um Iascach gníomhartha nó bearta a ghlacadh, lena n‑áirítear cinntí agus moltaí: 
            
            
               ·ar ábhair arna gcomhaontú ag na Páirtithe a thaifeadadh tar éis comhairliúcháin faoi Airteagal 498 den Chomhaontú Trádála agus Comhair; 
            
            
               ·i ndáil le haon cheann de na nithe dá dtagraítear i bpointí (b), (c), (d), (e), (f), (g), (i), (j), (l), (m) agus (n) de mhír 1 d’Airteagal 508 den Chomhaontú Trádála agus Comhair; 
            
            
               ·chun liosta na n‑oibleagáidí idirnáisiúnta atá ann cheana dá dtagraítear in Airteagal 496(2) den Chomhaontú Trádála agus Comhair a leasú; 
            
            
               ·i ndáil le haon ghné eile den chomhar maidir le bainistíocht iascaigh inbhuanaithe faoin gceannteideal ‘Iascach’ den Chomhaontú Trádála agus Comhair; agus 
            
            
               ·maidir leis na módúlachtaí athbhreithniúcháin faoi Airteagal 510 den Chomhaontú Trádála agus Comhair. 
            
         
         
            
               Is é an cuspóir a bheidh ag bearta den sórt sin ceannteideal an iascaigh den Chomhaontú Trádála agus Comhair a chur chun feidhme.
            
            
               3.An seasamh atá le glacadh thar ceann an Aontais Eorpaigh
            
            
               De bhun Airteagal 218(9) den Chonradh ar Fheidhmiú an Aontais Eorpaigh (CFAE), glacfaidh an Chomhairle, ar thogra ón gCoimisiún, an seasamh atá le glacadh thar ceann an Aontais sa Choiste Speisialaithe um Iascach, maidir le cinntí a ghlacfar faoi Airteagal 508(2) den Chomhaontú Trádála agus Comhair. 
            
            
               Ba cheart na seasaimh laistigh den Choiste Speisialaithe um Iascach a bhunú trí chur chuige dhá shraith a úsáid. Ar dtús, ba cheart na bunphrionsabail agus treoshuímh sheasamh an Aontais ar bhonn ilbhliantúil a leagan amach i gCinneadh ón gComhairle. Ar an dara dul síos, le haghaidh gach cruinniú ina bhféadfaí iarraidh ar an gCoiste Speisialaithe um Iascach gníomhartha nó bearta a bhfuil éifeachtaí dlíthiúla leo a ghlacadh, ba cheart an seasamh a fhorlíonadh le páipéir leathoifigiúla arna n‑ullmhú ag an gCoimisiún agus arna bplé i Meitheal na Comhairle. 
            
            
               Tá sé d’aidhm ag an togra seo seasamh an Aontais Eorpaigh laistigh den Choiste Speisialaithe um Iascach a leagan amach. Sa togra cuirtear chun feidhme prionsabail agus treoshuímh an Chomhbheartais Iascaigh (CBI) mar a leagtar síos i Rialachán (AE) Uimh. 1380/2013 iad, go háirithe in Airteagail 2, 28 agus 33 de. Cuirtear chun feidhme leis freisin forálacha na bpleananna ilbhliantúla mar a leagtar síos iad i Rialachán (AE) 2018/973 ó Pharlaimint na hEorpa agus ón gComhairle an 4 Iúil 2018 lena mbunaítear plean ilbhliantúil do stoic ghrinnill sa Mhuir Thuaidh
                  2
                agus Rialachán (AE) 2019/472 lena mbunaítear plean ilbhliantúil do stoic a dhéantar a iascach in Uiscí an Iarthair
                  3
               .
            
            
               Tá an togra ailínithe leis na cuspóirí agus na prionsabail a bhunaítear in Airteagal 494 den Chomhaontú Trádála agus Comhair agus cuirtear san áireamh leis tréithe sonrach an cheannteideal ‘Iascach’ sa Chomhaontú Trádála agus Comhair. Cuimsítear ann freisin an próiseas caighdeánach le haghaidh na sonraíochtaí laistigh den bhliain de chuid sheasamh an Aontais Eorpaigh atá le glacadh sa Choiste Speisialaithe um Iascach.
            
            
               I gcomhréir le hAirteagal 218(10) CFAE agus Cinneadh (AE) 2021/689 ón gComhairle
                  4
               , tá Parlaimint na hEorpa le cur ar an eolas láithreach agus ina iomláine faoi ghníomhaíochtaí an Choiste Speisialaithe um Iascach, faoi réir na socruithe is gá chun rúndacht a chaomhnú. Mar riail ghinearálta, soláthróidh an Coimisiún an fhaisnéis do Pharlaimint na hEorpa tríd an gcoiste parlaiminteach freagrach. Ba cheart an faisnéisiú roimh chruinnithe an Choiste Speisialaithe um Iascach agus ina dhiaidh a bheith san áireamh san fhaisnéis sin, chomh maith le gach doiciméad a bhaineann lena gcruinnithe ag an tráth céanna a chomhroinnfidh an Coimisiún leis an gComhairle iad. 
            
            
               Tá na módúlachtaí oibre sin le bheith bunaithe ar phrionsabal an chomhair dhílis fhrithpháirtigh idir institiúidí an Aontais, mar a chumhdaítear in Airteagal 13(2) CAE.
            
            
               4.Bunús dlí
            
            
               4.1.Bunús dlí nós imeachta
            
            
               4.1.1.Na prionsabail
            
            
               In Airteagal 218(9) de CFAE déantar foráil maidir le cinneadh ón gComhairle lena leagfar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’ 
            
            
               Áirítear ar na ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht i gceist agus ionstraimí nach bhfuil éifeacht cheangailteach leo faoin dlí idirnáisiúnta, ach a d’fhéadfadh ‘tionchar cinntitheach a imirt ar ábhar na reachtaíochta a ghlacfaidh reachtóir an Aontais Eorpaigh’
                  5
               .
            
            
               4.1.2.Cur i bhfeidhm maidir leis an gcás seo
            
            
               Is comhlacht é an Coiste Speisialaithe um Iascach arna bhunú faoi chomhaontú idirnáisiúnta, eadhon an Comhaontú Trádála agus Comhair.
            
            
               Féadfaidh na bearta a ghlacfaidh an Coiste Speisialaithe um Iascach a bheith ceangailteach ar na Páirtithe i gcomhréir le hAirteagal 10 den Chomhaontú Trádála agus Comhair, ina ndéantar foráil: ‘Na cinntí a ghlacfaidh an Chomhairle Comhpháirtíochta, nó, de réir mar a bheidh, Coiste, beidh siad ina gceangal ar na Páirtithe agus ar na comhlachtaí uile arna mbunú faoin gComhaontú seo agus faoi aon chomhaontú forlíontach, lena n‑áirítear an binse eadrána dá dtagraítear i dTeideal I de Chuid a Sé. Ní bheidh aon bhrí cheangailteach le moltaí.’
            
            
               Féadfaidh moltaí agus gníomhartha eile a ghlacfaidh an Coiste Speisialaithe um Iascach a bheith in ann tionchar cinntitheach a imirt ar ábhar na reachtaíochta a ghlacfaidh reachtóir an Aontais Eorpaigh, fiú mura bhfuil éifeacht cheangailteach acu faoin dlí idirnáisiúnta. Na gníomhartha nó bearta a ghlacfaidh an Coiste Speisialaithe um Iascach, ní dhéanfaidh siad creat institiúideach an Chomhaontaithe Trádála agus Comhar a fhorlíonadh ná a leasú. 
            
            
               Dá bhrí sin, is é Airteagal 218(9) CFAE an bunús dlí nós imeachta le haghaidh an Chinnidh atá beartaithe.
            
            
               4.2.Bunús dlí substainteach
            
            
               4.2.1.Na prionsabail
            
         
         
            
               Braitheann an bunús dlí substainteach maidir le cinneadh faoi Airteagal 218(9) CFAE go príomha ar chuspóir agus inneachar an ghnímh atá beartaithe a nglacfar seasamh thar ceann an Aontais ina leith. Má shaothraítear dhá aidhm leis nó má tá dhá chomhpháirt ann agus más féidir ceann de na haidhmeanna sin nó de na comhpháirteanna sin a shainaithint mar phríomhaidhm nó mar phríomh‑chomhpháirt, rud a chiallaíonn gur aidhm nó comhpháirt theagmhasach an ceann eile, ní mór an Cinneadh faoi Airteagal 218(9) CFAE a bhunú ar bhunús dlí substainteach aonair, is é sin an bunús dlí a éilítear de réir na príomhaidhme nó na príomh‑chomhpháirte.
            
            
               I gcás gníomh atá beartaithe a bhfuil roinnt cuspóirí éagsúla á saothrú leis san am céanna, nó a bhfuil roinnt comhpháirteanna éagsúla ann, ar cuspóirí nó comhpháirteanna iad a bhfuil dlúthnasc doscartha eatarthu gan aon cheann acu a bheith teagmhasach le hais an ceann eile, ní mór, ar bhonn eisceachtúil, na boinn chomhfhreagracha dlí ar fad a áireamh sa bhunús dlí substainteach atá leis an gcinneadh faoi Airteagal 218(9) de CFAE.
            
            
               4.2.2.Cur i bhfeidhm maidir leis an gcás seo
            
            
               Is leis an iascach a bhaineann an príomhchuspóir agus inneachar an chinnidh atá beartaithe. Is é Rialachán (AE) Uimh. 1380/2013 an bunús dlí lena leagtar amach na prionsabail atá le léiriú leis an seasamh seo.
            
            
               Dá bhrí sin, is bunaithe ar Airteagal 43 CFAE atá an Cinneadh atá beartaithe. 
            
            
               4.3.Conclúid
            
            
               Ba cheart Airteagal 43 CFAE, i gcomhar le hAirteagal 218(9) CFAE, a bheith mar bhunús dlí don Chinneadh atá beartaithe.
            
            
               2021/0174 (NLE)
            
            
               Togra le haghaidh
            
            
               CINNEADH ÓN gCOMHAIRLE
            
            
               maidir leis an seasamh atá le glacadh thar ceann an Aontais Eorpaigh, le haghaidh na tréimhse 2021-2026, sa Choiste Speisialaithe um Iascach arna bhunú leis an gComhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt amháin, agus Ríocht Aontaithe na Breataine Móire agus Thuaisceart Éireann, den pháirt eile
            
            
               TÁ COMHAIRLE AN AONTAIS EORPAIGH,
            
            
               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43, i gcomhar le hAirteagal 218(9) de,
            
            
               Ag féachaint don togra ón gCoimisiún Eorpach,
            
            
               De bharr an mhéid seo a leanas:
            
            
               (1)An 29 Aibreán 2021, ghlac an Chomhairle Cinneadh (AE) 2021/689
                  6
                maidir leis an gComhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt amháin, agus Ríocht Aontaithe na Breataine Móire agus Thuaisceart Éireann, den pháirt eile
                  7
                (an ‘Comhaontú Trádála agus Comhair’) a thabhairt i gcrích. Tháinig an Comhaontú Trádála agus Comhair i bhfeidhm an 1 Bealtaine 2021. 
            
            
               (2)Le hAirteagal 8(1)(q) den Chomhaontú Trádála agus Comhair, bunaítear an Coiste Speisialaithe um Iascach. Leagtar amach a inniúlachtaí in Airteagal 8(4) den Chomhaontú Trádála agus Comhair. 
            
            
               (3)Le hAirteagal 8(4)(f) den Chomhaontú Trádála agus Comhair, tugtar de chumhacht don Choiste Speisialaithe um Iascach meithleacha a bhunú, a mhaoirsiú, a chomhordú agus a dhíscaoileadh.
            
            
               (4)I gcomhréir le hAirteagal 8(10) den Chomhaontú Trádála agus Comhair, agus de mhaolú ar Airteagal 8(9), féadfaidh an Coiste Speisialaithe um Iascach a rialacha féin a ghlacadh agus a leasú ina dhiaidh sin, rialacha lena rialófar obair an Choiste.
            
            
               (5)Liostaítear in Airteagal 508 den Chomhaontú Trádála agus Comhair, ar bhealach neamh‑uileghabhálach, cúraimí agus réimsí inniúlachta an Choiste Speisialaithe um Iascach. 
            
         
         
            
               (6)Tá an Coiste Speisialaithe um Iascach freagrach as bearta a ghlacadh, lena n‑áirítear cinntí agus moltaí, chun tacú le cuspóirí Airteagal 494 den Chomhaontú Trádála agus Comhair, go háirithe comhar d’fhonn a áirithiú maidir le gníomhaíochtaí iascaireachta le haghaidh stoic chomhroinnte in uiscí na bPáirtithe, go mbeidh siad inbhuanaithe san fhadtéarma ó thaobh na heacnamaíochta de, go rannchuideoidh siad le tairbhí eacnamaíocha agus sóisialta a bhaint amach, agus cearta agus oibleagáidí na Stát cósta neamhspleách á n‑urramú go hiomlán de réir mar a fheidhmíonn na Páirtithe iad, agus go rannchuideoidh siad leis an gcuspóir maidir le stoic chomhroinnte a shaothrú ar rátaí lena mbeartaítear pobail na speiceas a shaothraítear a chothabháil agus a athbhunú de réir a chéile os cionn na leibhéal bithmhaise lenar féidir an uastáirgeacht inbhuanaithe a bhaint amach. D’fhéadfadh sé go dtiocfadh na bearta sin chun bheith ina gceangal ar an Aontas.
            
            
               (7)Le Rialachán (AE) Uimh. 1380/2013 ó Pharlaimint na hEorpa agus ón gComhairle
                  8
               , foráiltear go bhfuil an tAontas lena áirithiú go mbeidh gníomhaíochtaí iascaireachta agus dobharshaothraithe inbhuanaithe ó thaobh an chomhshaoil de san fhadtéarma agus go mbainisteofar iad ar bhealach a bheidh ag luí leis na cuspóirí maidir le tairbhí eacnamaíocha, sóisialta agus fostaíochta a bhaint amach, agus maidir le rannchuidiú le hinfhaighteacht soláthairtí bia. Foráiltear leis go bhfuil an tAontas le bearta bainistíochta agus caomhnaithe a dhéanamh ar bhonn na comhairle eolaíche is fearr atá ar fáil, chun tacú le forbairt an eolais eolaíoch agus na comhairle eolaíche, chun ábhar muirí aischurtha a dhíchur de réir a chéile agus chun modhanna iascaireachta a chur chun cinn a mbeidh mar thoradh orthu iascaireacht atá níos roghnaí, gabhálacha de thaisme a sheachaint agus a laghdú a mhéid is féidir, agus iascaireacht a bhfuil tionchar íseal aici ar an éiceachóras muirí agus ar acmhainn iascaigh. Foráiltear go sonrach le Rialachán (AE) Uimh. 1380/2013 go bhfuil an tAontas leis na cuspóirí agus na prionsabail sin a chur i bhfeidhm le linn dó a chaidreamh seachtrach iascaigh a sheoladh.
            
            
               (8)Is iomchuí an seasamh atá le glacadh thar ceann an Aontais i gcruinnithe den Choiste Speisialaithe um Iascach a bhunú, i ndáil le gníomhartha ón gCoiste Speisialaithe um Iascach atá ina gceangal ar an Aontas nó a d’fhéadfadh tionchar cinntitheach a imirt ar ábhar dhlí an Aontais.
            
            
               (9)Cuirfear Parlaimint na hEorpa go hiomlán ar an eolas láithreach, mar a fhoráiltear in Airteagal 218(10) CFAE, chun go mbeidh sí in ann a sainchumais a fheidhmiú go hiomlán i gcomhréir leis na Conarthaí.
            
            
               (10)I bhfianaise chineál athraitheach na hacmhainne iascaigh a chumhdaítear leis an gComhaontú Trádála agus Comhair agus an gá atá ann dá bharr go n‑áireofar ar sheasamh an Aontais forbairtí nua, lena n‑áirítear faisnéis eolaíoch nua agus faisnéis ábhartha eile a thíolactar roimh chruinnithe den Choiste Speisialaithe um Iascach nó lena linn, ba cheart nósanna imeachta a bhunú, i gcomhréir le prionsabal an chomhair dhílis i measc institiúidí an Aontais a chumhdaítear in Airteagal 13(2) den Chonradh ar an Aontas Eorpach, maidir le sonraíocht sheasamh an Aontais ó bhliain go bliain le haghaidh na tréimhse 2021-2026,
            
            
               TAR ÉIS AN CINNEADH SEO A GHLACADH:
            
            
               Airteagal 1
            
            
               Leagfar amach an seasamh atá le glacadh thar ceann an Aontais i gcruinnithe den Choiste Speisialaithe um Iascach a bunaíodh le hAirteagal 8(1)(q) den Chomhaontú Trádála agus Comhair in Iarscríbhinní I agus II.
            
            
               Airteagal 2
            
            
               Leagfar amach sonraíochtaí sheasamh an Aontais a bheidh le glacadh i gcruinnithe den Choiste Speisialaithe um Iascach dá dtagraítear in Airteagal 1 i gcomhréir le hIarscríbhinn III.
            
            
               Airteagal 3
            
            
               Déanfar seasamh an Aontais dá dtagraítear in Airteagal 1 a mheasúnú agus, i gcás inarb iomchuí, déanfaidh an Chomhairle é a athbhreithniú ar thogra ón gCoimisiún, faoin 30 Meitheamh 2026.
            
            
               Dírítear an Cinneadh seo chuig an gCoimisiún.
            
            
            
               Arna dhéanamh sa Bhruiséil,
            
            
               
                     Thar ceann na Comhairle
               
               
                     An tUachtarán
               
            
         
         
            
                  
                     (1)
                  
                        IO L 149, 30.4.2021, lgh. 10-2539.
               
               
                  
                     (2)
                  
                        Rialachán (AE) 2018/973 ó Pharlaimint na hEorpa agus ón gComhairle an 4 Iúil 2018 lena mbunaítear plean ilbhliantúil do stoic ghrinnill sa Mhuir Thuaidh agus don iascach a shaothraíonn na stoic sin, lena sonraítear mionsonraí maidir le cur chun feidhme na hoibleagáide gabhálacha a thabhairt i dtír sa Mhuir Thuaidh agus lena n‑aisghairtear Rialachán (CE) Uimh. 676/2007 agus Rialachán (CE) Uimh. 1342/2008 ón gComhairle, IO L 179, 16.7.2018, lgh. 1–13.
               
               
                  
                     (3)
                  
                        Rialachán (AE) 2019/472 ó Pharlaimint na hEorpa agus ón gComhairle an 19 Márta 2019 lena mbunaítear plean ilbhliantúil do stoic a dhéantar a iascach in Uiscí an Iarthair agus sna huiscí máguaird agus d’iascaigh a shaothraíonn na stoic sin, lena leasaítear Rialacháin (AE) 2016/1139 agus (AE) 2018/973 agus lena n‑aisghairtear Rialacháin (CE) Uimh. 811/2004, (CE) Uimh. 2166/2005, (CE) Uimh. 388/2006, (CE) Uimh. 509/2007 agus (CE) Uimh. 1300/2008 ón gComhairle, IO L 83, 25.3.2019, lgh. 1–17.
               
               
                  
                     (4)
                  
                        Cinneadh (AE) 2021/689 ón gComhairle an 29 Aibreán 2021 maidir le tabhairt i gcrích, thar ceann an Aontais, an Chomhaontaithe Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile, agus an Chomhaontaithe idir an tAontas Eorpach agus Ríocht Aontaithe na Breataine Móire agus Thuaisceart Éireann a bhaineann le nósanna imeachta slándála le haghaidh malartú agus cosaint faisnéise rúnaicmithe, IO L 149, 30.4.2021, lch. 2-9. 
               
               
                  
                     (5)
                  
                        Breithiúnas  ó Chúirt Bhreithiúnais an Aontais Eorpaigh an 7 Deireadh Fómhair 2014, an Ghearmáin v an Chomhairle, C-399/12, ECLI:EU:C:2014:2258, míreanna 61 go 64.
               
               
                  
                     (6)
                  
                        IO L 149, 30.4.2021, lch. 2.
               
               
                  
                     (7)
                  
                        IO L 149, 30.4.2021, lch. 10.
               
               
                  
                     (8)
                  
                        Rialachán (AE) Uimh. 1380/2013 ó Pharlaimint na hEorpa agus ón gComhairle an 11 Nollaig 2013 maidir leis an gComhbheartas Iascaigh, lena leasaítear Rialacháin (CE) Uimh. 1954/2003 agus (CE) Uimh. 1224/2009 ón gComhairle agus lena n‑aisghairtear Rialacháin (CE) Uimh. 2371/2002 agus (CE) Uimh. 639/2004 ón gComhairle agus cinneadh 2004/585/CE ón gComhairle (IO L 354, 28.12.2013, lch. 22).
               
            
      
    ---documentbreak--- 
      
         
               AN COIMISIÚN EORPACH
            An Bhruiséil,29.6.2021
            COM(2021) 353 final
            
            IARSCRÍBHINNÍ
            a ghabhann leis an
            Togra le haghaidh Cinneadh ón gComhairle
            maidir leis an seasamh atá le glacadh thar ceann an Aontais Eorpaigh, le haghaidh na tréimhse 2021-2026, sa Choiste Speisialaithe um Iascach arna bhunú leis an gComhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt amháin, agus Ríocht Aontaithe na Breataine Móire agus Thuaisceart Éireann, den pháirt eile
            
               
         
         
            
               IARSCRÍBHINN I
            
            
            
               1.Prionsabail
            
            
               Faoin gComhaontú Trádála agus Comhair (‘TCA’), déanfaidh an tAontas:
            
            
               (a)Gníomhú i gcomhréir leis na cuspóirí agus na prionsabail atá á saothrú ag an Aontas laistigh den Chomhbheartas Iascaigh, go sonrach tríd an gcur chuige réamhchúraim agus na haidhmeanna a bhaineann leis an uastáirgeacht inbhuanaithe mar a leagtar síos in Airteagal 2(2) de Rialachán (AE) 1380/2013, chun cur chun feidhme chur chuige i leith bainistiú iascaigh atá bunaithe ar an éiceachóras a chur chun cinn, chun gabhálacha de thaisme a sheachaint agus a íoslaghdú a mhéid is féidir agus chun deireadh a chur le haischuir diaidh ar ndiaidh, agus chun tionchar na ngníomhaíochtaí iascaireachta ar éiceachórais mhuirí agus ar a ngnáthóga a íoslaghdú agus, chomh maith leis sin, trí iascaigh de chuid an Aontais atá inmharthana agus iomaíoch ó thaobh an gheilleagair de a chur chun cinn, caighdeán cothrom maireachtála a chur ar fáil do na daoine a bhíonn ag brath ar ghníomhaíochtaí iascaireachta, agus leasanna na dtomhaltóirí á gcur san áireamh; agus i gcomhréir le hAirteagal 28 agus Airteagal 33 den Rialachán sin maidir le bainistiú stoc leasa choitinn; 
            
            
               (b)Oibríochtú an Choiste Speisialaithe um Iascach (‘SCF’) a áirithiú, lena n‑áirítear a rialacha nós imeachta a mhionsaothrú nó a leasú;
            
            
               (c)A áirithiú go gcuirfear ar bun na meithleacha is gá le haghaidh obair SCF, lena n‑áirítear, de réir mar is iomchuí, a rialacha nós imeachta a mhionsaothrú agus a ghlacadh;
            
            
               (d)Féachaint lena áirithiú go mbeidh gníomhartha nó bearta a bhfuil éifeacht dhlíthiúil leo a ghlacfaidh SCF comhsheasmhach leis an dlí idirnáisiúnta, Coinbhinsiún na Náisiún Aontaithe maidir le Dlí na Farraige, Comhaontú na Náisiún Aontaithe maidir le Stoic Éisc, Comhaontú FAO ar Bhearta Stát an Chalafoirt;
            
            
               (e)A áirithiú go mbeidh gníomhartha nó bearta a bhfuil éifeachtaí dlíthiúla leo arna nglacadh ag SCF comhsheasmhach le cuspóirí agus le prionsabail an Chomhaontaithe Trádála agus Comhair (Airteagal 494) lena n‑áirítear inbhuanaitheacht fhadtéarmach agus an úsáid is fearr a bhaint as stoic chomhroinnte, úsáid a bhaint as an gcomhairle eolaíoch is fearr dá bhfuil ar fáil mar bhonn do chinntí caomhnaithe agus bainistíochta, bearta comhréireacha neamh-idirdhealaitheacha a chur i bhfeidhm maidir le beo-acmhainní muirí a chaomhnú agus acmhainní iascaigh a bhainistiú agus, san am céanna, uathriail rialála na bPáirtithe a chaomhnú;
            
            
               (f)Seasaimh atá comhsheasmhach le dea-chleachtais agus seasaimh a ghlactar i bhfóraim eile agus i gcomhairliúcháin iltaobhacha agus dhéthaobhacha san Atlantach thoir thuaidh a chur chun cinn agus comhordú le páirtithe eile agus le Coimisiún Iascaigh an Atlantaigh Thoir Thuaidh a chur chun cinn;
            
            
               (g)A áirithiú go ndéantar gealltanais idirnáisiúnta an Aontais a urramú;
            
            
               (h)A bheith i gcomhréir le Conclúidí ón gComhairle an 19 Márta 2012 maidir leis an Teachtaireacht ón gCoimisiún i ndáil le gné sheachtrach an chomhbheartais iascaigh;
            
            
               (i)Cur chun feidhme tráthúil na mbeart arna nglacadh faoi TCA ag na Páirtithe isteach i gcreat dlíthiúil an Aontais, féachaint leis an méid sin a cur chun cinn.
            
            
               IARSCRÍBHINN II
            
            
               1.Treoshuíomhanna 
            
            
               Féachfaidh an tAontas, i gcás inarb iomchuí, le tacú le obair SCF, leis an méid seo a leanas go háirithe: 
            
            
               (a)Plé agus comhar i ndáil le bainistiú iascaigh inbhuanaithe;
            
            
               (b)Aird a thabhairt ar fhorbairt straitéisí ilbhliantúla maidir le caomhnú agus bainistiú mar bhonn chun TACanna agus bearta bainistíochta eile a shocrú;
            
            
               (c)Straitéisí ilbhliantúla a fhorbairt chun stoic neamhchuóta a chaomhnú agus a bhainistiú mar a thagraítear faoi TCA;
            
         
         
            
               (d)Aird a thabhairt ar bhearta chun iascaigh a bhainistiú agus a chaomhnú, lena n‑áirítear bearta éigeandála chun roghnaíocht gníomhaíochtaí iascaireachta a áirithiú;
            
            
               (e)Aird a thabhairt ar chuir chuige maidir le bailiú sonraí chun críocha eolaíochta agus bainistiú iascaigh, na sonraí sin a chomhroinnt, lena n‑áirítear faisnéis is ábhartha chun faireachán, rialáil agus forfheidhmiú a dhéanamh ar chomhlíonadh, agus maidir le dul i gcomhairle le comhlachtaí eolaíochta maidir leis an gcomhairle eolaíoch is fearr dá bhfuil ar fáil;
            
            
               (f)Aird a thabhairt ar bhearta chun comhlíonadh na rialacha is infheidhme a áirithiú, lena n‑áirítear cláir chomhpháirteacha rialaithe agus faireacháin agus ar mhalartú sonraí chun faireachán a dhéanamh ar ghlacadh deiseanna iascaireachta agus rialú agus forfheidhmiú a éascú;
            
            
               (g)Treoirlínte a fhorbairt chun na TACanna dá dtagraítear in Airteagal 499(6) de TCA maidir le TACanna sealadacha a shocrú;
            
            
               (h)Ullmhúchán do na comhairliúcháin bhliantúla;
            
            
               (i)Aird a thabhairt ar ábhair a bhaineann le calafoirt a ainmniú le haghaidh cur i dtír, lena n‑áirítear é a éascú do na Páirtithe fógra tráthúil a thabhairt faoi na hainmnithe sin agus faoi aon athruithe ar na hainmnithe sin;
            
            
               (j)Amlínte a bhunú le haghaidh fógra a thabhairt faoi bhearta dá dtagraítear in Airteagal 496(3), na liostaí soithí dá dtagraítear in Airteagal 497(1) a thuairisciú agus an fógra dá dtagraítear in Airteagal 498(7) de TCA;
            
            
               (k)Fóraim le haghaidh comhairliúchán a chur ar fáil faoi Airteagal 501(2) agus Airteagal 506(4) de TCA;
            
            
               (l)Sásra a fhorbairt le haghaidh deiseanna iascaireachta a aistriú go deonach idir Páirtithe le linn na bliana, dá dtagraítear in Airteagal 498(8) de TCA;
            
            
               (m)Aird a thabhairt ar chur i bhfeidhm agus cur chun feidhme Airteagal 502 agus Airteagal 503 de TCA;
            
            
               (n)Meithleacha a bhunú, faireachán a dhéanamh orthu, iad a chomhordú agus a scor faoi Airteagal 8(f) de TCA.
            
            
               2.Féachfaidh an tAontas, i gcás inarb iomchuí, le tacú le hobair SCF i bhfianaise gníomhartha nó bearta a ghlacadh a bhfuil éifeacht dhlíthiúil leo a mhéid a bhaineann le: 
            
            
               (a)Na hábhair dá dtagraítear in Iarscríbhinn II pointe 1) thuas;
            
            
               (b)Ábhair atá comhaontaithe ag na Páirtithe a thaifeadadh tar éis dul i gcomhairle faoi Airteagal 498 de TCA;
            
            
               (c)An liosta gealltanas idirnáisiúnta atá ann cheana dá dtagraítear in Airteagal 496(2) de TCA a leasú;
            
            
               (d)A bhaineann le haon ghné eile den chomhar maidir le bainistiú iascach inbhuanaithe faoi TCA;
            
            
               (e)Na módúlachtaí a bhaineann le hathbhreithniú faoi Airteagal 510 de TCA. 
               
            
               IARSCRÍBHINN III
            
            
               Sonrú ó bhliain go bliain ar sheasamh an Aontais a bheidh le glacadh 
            
            
               ag cruinnithe den Choiste Speisialaithe um Iascach 
            
         
         
            
            
               Sula nglacfaidh SCF gníomhartha nó bearta a bhfuil éifeachtaí dlíthiúla leo, déanfar na bearta is gá ionas go ndéanfaidh an seasamh a chuirfear in iúl thar ceann an Aontais an fhaisnéis eolaíoch is déanaí agus faisnéis ábhartha eile a chuirtear chuig an gCoimisiún a chur san áireamh, i gcomhréir leis na prionsabail agus na treoshuímh a leagtar amach in Iarscríbhinní I agus II.
            
            
               Chuige sin, agus bunaithe ar an bhfaisnéis sin, tarchuirfidh an Coimisiún chuig an gComhairle, nó chuig a comhlachtaí ullmhúcháin, in am trátha roimh gach cruinniú de SCF, doiciméad i scríbhinn ina leagfar amach sonraí na sonraíochta atá beartaithe maidir le seasamh an Aontais i dtaca le sonraí an tseasaimh a chuirfear in iúl thar ceann an Aontais a phlé agus a fhormhuiniú.
            
            
               Áiritheofar go mbeidh Parlaimint na hEorpa in inmhe a sainphribhléidí institiúideacha a fheidhmiú go hiomlán i rith an phróisis i gcomhréir leis na Conarthaí. 
            
            
               Más rud é, le linn chruinniú SCF, nach féidir teacht ar chomhaontú, lena n‑áirítear comhaontú ar an láthair, chun go gcuirfidh seasamh an Aontais gnéithe nua san áireamh, cuirfear an t‑ábhar faoi bhráid na Comhairle nó faoi bhráid a comhlachtaí ullmhúcháin.